Keskkonnaminister Siim Kiisler ütles, et ühtki suurtootmist ei saaks rajada omavalitsusse, mis on täielikult selle rajamise vastu.
Ta tuletas meelde, et plaanitava puidurafineerimistehase puhul on riigi eriplaneering algatatud kahe maakonna ehk Viljandimaa ja Tartumaa osas.
"Üks on selge. Suurtootmine ei saa tegutseda, kui kohalik omavalitsus 100 protsenti vastu tegutseb," ütles Kiisler ja tõi näite, et kui ettevõttel on vaja mõni teeots rajada või muud kooskõlastust omavalitsuselt, siis osutuks see problemaatiliseks.
"Kohti, kus omavalitsus saab kiusata, kui ta seda tahab, on lõputult. Ei ole ka arendajal mõtet tegutseda omavalitsuse territooriumil, kus vastuseis on totaalne," sõnas minister.
Nii tuleb tselluloositehase arendajatel kaaluda praegu määratud ala piires kohti, kus omavalitsuste suhtumine oleks tolerantsem või sõbralikum.
Valitsus arutab riigi eriplaneeringu võimalikku lõpetamist juuni keskpaigas enne jaanipäeva.
Toimetaja: Priit Luts